(ສພຊ) ໃນລະຫວ່າງວັນທີ 4-5 ມິຖຸນາຜ່ານມາ, ທີ່ເມືອງວັງວຽງ ແຂວງວຽງຈັນ, ໄດ້ຈັດກອງປະຊຸມສຳມະນາການຮັບມືກັບສະພາບການປ່ຽນແປງເສດຖະກິດມະຫາພາກ ແລະ ການເງິນ-ເງິນຕາ ແລະ ການກວດແກ້ປຶ້ມຄູ່ມື ໃນຂົງເຂດກຳມາທິການແຜນການ, ການເງິນ ແລະ ການກວດສອບ ໂດຍການເປັນປະທານຂອງທ່ານ ປອ. ລີເບີ ລີບົວປາວ ປະທານກຳມາທິການແຜນການ, ການເງິນ ແລະ ການກວດສອບ, ເຂົ້າຮ່ວມມີບັນດາທ່ານຮອງປະທານກຳມາທິການ, ຫົວໜ້າສະຖາບັນຄົ້ນຄວ້ານິຕິກຳສະພາແຫ່ງຊາດ, ຕາງໜ້າສູນກາງສະຫະພັນແມ່ຍິງລາວ, ຕາງໜ້າສະຖາບັນຄົ້ນຄວ້າເສດຖະກິດມະຫາພາກ, ວິທະຍາສາດເສດຖະກິດ ແລະ ສັງຄົມແຫ່ງຊາດ, ຊ່ຽວຊານຕ່າງປະເທດ (PCASIA), ວິທະຍາກອນຊ່ຽວຊານມູນນິທິອາຊີ (TAF) ແລະ ພະນັກງານລັດຖະກອນທີ່ເປັນເສນາທິການໃຫ້ແກ່ກຳມາທິການແຜນການ, ການເງິນ ແລະ ການກວດສອບ.
ເນື້ອໃນຂອງກອງປະຊຸມຄັ້ງນີ້, ປະກອບມີການຮັບມືກັບສະພາບການປ່ຽນແປງເສດຖະກິດມະຫາພາກ ແລະ ການເງິນ-ເງິນຕາ; ການຕິດຕາມກວດກາການສ້າງແຜນງົບປະມານ; ການຕິດຕາມກວດກາການຄຸ້ມຄອງໂຄງການລົງທຶນຂອງລັດຂະໜາດໃຫຍ່; ການຕິດຕາມກວດກາການກວດສອບ ແລະ ເຕັກນິກການຮັບຟັງຄຳຄິດຄຳເຫັນສາທາລະນະ. ນອກນັ້ນ, ກອງປະຊຸມຍັງໄດ້ຮັບຟັງການສະເໜີບົດ ການຕິດຕາມກວດກາການຈັດຕັ້ງປະຕິບັດມະຕິກອງປະຊຸມສະພາແຫ່ງຊາດ ວ່າດ້ວຍການຮັບຮອງເອົາວາລະແຫ່ງຊາດ ກ່ຽວກັບການແກ້ໄຂຄວາມຫຍຸ້ງຍາກດ້ານເສດຖະກິດ-ການເງິນ ຈາກທ່ານ ທັນຕາ ກອງຜາລີ ຮອງປະທານກຳມາທິການແຜນການ, ການເງິນ ແລະ ການກວດສອບ; ຮັບຟັງການລາຍງານຈາກທ່ານ ສົມຫວັງ ກ່ຽວກັບບົດຮຽນສາກົນການຮັບມື ແລະ ການແກ້ໄຂຄວາມບໍ່ມີສະຖຽນລະພາບດ້ານເສດຖະກິດມະຫາພາກ, ການເງິນ ແລະ ເງິນຕາ, ສະເໜີບົດ ສະພາບເສດຖະກິດມະຫາພາກປັດຈຸບັນ ແລະ ຄວາມສ່ຽງ ໄລຍະສັ້ນ ຈາກທ່ານ ນາງ ຄຳເມິງ ບັນນະລາດ ຕາງໜ້າສະຖາບັນຄົ້ນຄວ້າເສດຖະກິດມະຫາພາກ, ສະຖາບັນວິທະຍາສາດເສດຖະກິດ ແລະ ສັງຄົມແຫ່ງຊາດ; ແລະ, ລາຍງານແຜນການຄົ້ນຄວ້າ, ການຄົ້ນຄວ້າການສ້າງປຶ້ມຄູ່ມື ແລະ ປຶ້ມປະທານານຸກົມຂອງກຳມາທິການແຜນການ, ການເງິນ ແລະ ການກວດສອບ.
ກອງປະຊຸມຄັ້ງນີ້ ໄດ້ຮັບການສະໜັກສະໜູນຈາກໂຄງການມູນິທິເອເຊຍ (TAF)
(ພາບ ແລະ ຂ່າວ: ນາງ ກຸກກິກ ບຸດດາໄຊ)